彭止
四贤古风寿帅阃·和安老人
煌煌王侯族，富贵甘如蜜。
飘飘不仙侣，翅举自蓬荜。
且如王子晋，玉笙吹已毕。
白鹤忽来寻，乘虚气何逸。
刘安振其后，飞腾闻举室。
微如鸡犬类，云间讵相失。
斯乃帝王孙，安在岩穴出。
至今和安老，千载与相匹。
沙土暨云阳，闻诸经所述。
此地可长生，得之养形质。
乃知朝市隐，胜彼山林日。
和平能毓气，安静常抱一。
号名岂虚假，是谓练形术。
焉用采昌阳，宁须苕芝朮。
从今列仙传，当续更生笔。